Odbor za hitna pitanja Fudbalskog saveza Srbije na današnjoj sednici smenio je dosadašnjeg selektora Orlova Mladena Krstajića, saznaje Sport Klub.

Dean Mouhtaropoulos/Getty Images Mladen Krstajić

Krstajić je reprezentaciju preuzeo posle kvalifikacija za SP 2017. godine, posle odlaska Slavoljuba Muslina, u čijem stručnom štabu je radio kao pomoćnik.

Usledio je odlazak na Svetsko prvenstvo u Rusiji, gde reprezentacija Srbije nije uspela da prođe grupnu fazu. Mnogi su mu na tom prvenstvu posebno zamerili poraz od Švajcarske, optuživši ga da je svojim vođenjem utakmice direktno uticao na rezultat. Posle tog meča je atmofera u nacionalnom timu Srbije bila uzavrela, a usledili su brojni verbalni subobi sa igračima, od kojih je u javnosti najviše odjeknuo onaj za Lukom Milivojevićem. Takođe Krstajić je za vreme svog mandata imao konfliktne situacije sa Matijom Nastasićem, Mijatom Gaćinovićem, Markom Grujićem, Branislavom Ivanovićem...a u dugo nije u A tim pozivao jednog od najboljih srpskih fudbalera Luku Jovića, koji je igrao na vrhunskom nivou u Ajntrahtu, toliko da ga je pre samo nekoliko dana kupio Real Madrid za 60 miliona evra!

Posle toga je vodio Orlove u Ligi nacija, u kojoj je Srbija završila kao prva u Grupi sa Rumunijom, Crnom Gorom i Litvanijom.

Krstajić je sa Srbijom u martu započeo novi ciklus kvalifikacija za Evropsko prvenstvo, remijem 1:1 sa Portugalijom u Lisabonu, ali onda je 7. juna usledio debakl od 5:0 od Ukrajine u Lavovu, koji mu je "došao glave". Očigledno je da reprezentacija Srbije sa kvalitetom igrača koje ima sebi nije smela da dozvoli ni poraz od Ukrajine, a kamoli tako ubedljiv, koji se svrstava u senzacije. Tri dana posle toga Orlovi su pobedili Litvaniju 4:1 u Beogradu. Ipak očigledno je da slabašna selekcija Litvanije ne može da bude parametar.

Srbija bi novog selektora trebalo da dobije najkasnije do 10. jula, a sa potencijalnim kandidatima razgovore će obaviti potpredsednici FSS-a Nenad Bjeković i Marko Pantelić.

Kao potencijalni kandidati za novog selektora se pominju Ljubiša Tumbaković, koji je nedavno dobio otkaz u reprezentaciji Crne Gore, Ivan Jovanović koji je poslednji trenerski angažman imao u Al Nasru iz Dubaija prošle godine, ali i Dragan Stojković Piksi, koji ima finansijski odličan ugovor sa kineskim Guangdžou R&F, koji mu ističe sledeće godine.

Tumbaković je već bio na jednom razgovoru sa čelnicima FSS, više o tome pročitajte OVDE, ali konačan dogor još nije postignut.